
A lét értelmezhetőségének lehetőségei a halál perspektívájából Kosztolányi Dezső Számadás c. kötetében

A Számadást a költő-író egyik legismertebb prózai alkotása felől közelítettem meg, az 1933-ban kiadott, tizennyolc fejezetből álló Esti Kornél és a vele összefüggésbe hozható, címszereplőjüket tekintve azonos Kosztolányi-szövegek felől.
Az Esti Kornél és a Számadás is a költő utolsó művei közé tartozik, bennük az életmű tekintetében is egyedülálló poétikai és narratológiai megoldások ötvöződnek, amelyek egyik központi szervezőelveként a halált, a lét elvesztését és így a hozzá fűződő bizonytalanságot szokás megnevezni. Ez az értelmezési lehetőség azonban a szövegek tanulmányozása során mindinkább háttérbe szorulni látszott – differenciáltabb, árnyaltabb és koncentráltabb figyelmű elemzésnek éreztem szükségét.
Az etikai dimenzióban mozgó olvasat számára a szövegek – és főként az Esti Kornél – számos aspektusból hozzáférhetetlenek maradtak volna, így másfajta megközelítés vált indokolttá. A Kosztolányi-életmű egyik kardinális kérdésköre a nyelviség és a költő nyelviséghez való hozzáállása, az arról alkotott gondolatai, melyek szépirodalmi munkássága mellet publicisztikai jellegű szövegeiben is előtérbe kerülnek, elég csupán az Esti Kornélban szerepeltetett bolgár kalauz történetére vagy a költő a korabeli folyóiratokban folyamatosan megjelenő nyelvművelő írásaira gondolni. Esti Kornél alakja nyelviségben való reflektáltsága okán természetes módon illeszkedik bele koncepciómba, a fikció szintjén megjelenített nyelvi rétegzettség által széttördelt szubjektum pedig – majdhogynem – ideális alanyt, médiumot szolgáltatott a költészet és így tágabb értelemben véve az irodalom működési módozatainak vizsgálatához.
Az Esti Kornél éneke a Számadás egy olyan verse, amely nem csak címszereplője révén hozható összefüggésbe Kosztolányi prózai művével, de mind a benne megjelenített szubjektum és modalitás, mind pedig az ezek viszonyában megképzett nyelvi attitűd szempontjából kapcsolódik hozzá. A vers elemzése során a prózai Esti Kornélhoz elsősorban modálisan köthető elemeket tartottam szem előtt és azokat az intertextuális olvasat távlatából kapcsoltam hozzá a költemény jelentésrétegeihez, majd megállapításaim igyekeztem a lehető legtágabb értelmezési mezőt lefedő konstitúciók formájában közreadni, amelyek természetesen még így is csupán a tárgykör egy csekély részét fedhetik le.



